Diari Oficial de la Generalitat Valenciana


Sumari del DOGV 8149, del 16-10-2017 (2017/9057)

RESOLUCIÓ d'11 d'octubre de 2017, de la directora general de Prevenció d'Incendis Forestals, sobre modificació del període de cremes per a la tardor 2017.
----------------------------------------------------------------------------------------------------------------------------------------------------------

### Dades del document

Número de DOGV
:   8149

Data del DOGV
:   16-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9057


Data del document
:   11-10-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ d'11 d'octubre de 2017, de la directora general de Prevenció d'Incendis Forestals, sobre modificació del període de cremes per a la tardor 2017. [2017/9057]  
La Llei 43/2003, de 21 de novembre, de forests, modificada per la Llei 21/2015, de 20 de juliol, és legislació bàsica estatal en matèria de forests i aprofitaments forestals.  
L'article 44 de la Llei 43/2003, de forests, relatiu a la prevenció d'incendis forestals, indica que les comunitats autònomes regularan en les forests i àrees contigües l'exercici de totes aquelles activitats que puguen donar lloc a risc d'incendi.  
L'article 146 del Reglament de la Llei 3/1993, de 9 de desembre, forestal de la Comunitat Valenciana, aprovat pel Decret 98/1995, de 16 de maig, estableix que en els terrenys forestals, en els contigus o amb una proximitat menor de 500 metres d'aquells, amb l'autorització prèvia, podrà realitzar-se la crema de marges de cultiu o de restes agrícoles o forestals, així com la crema de canyars, canyissars o matolls lligada a algun tipus d'aprofitament ramader, cinegètic o de qualsevol altre tipus, fora del període comprés entre l'1 de juliol i el 30 de setembre.  
  
El mateix article, en el punt 2, estableix que els períodes indicats podran ser modificats per la direcció general competent en funció de les condicions de perill d'incendis. Dins dels factors de perill d'incendis estan els derivats dels fenòmens meteorològics, en especial l'absència de precipitacions i les altes temperatures.  
  
El Decret 7/2015, de 29 de juny, modificat pel Decret 10/2015, de 7 de juliol, ambdós del president de la Generalitat, així com el Decret 103/2015, de 7 de juliol, del Consell (DOCV 7566, 08.07.2015), van assignar les competències en prevenció d'incendis forestals a la Conselleria d'Agricultura, Medi Ambient, Canvi Climàtic i Desenvolupament Rural.  
El Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, en l'article 19, estableix que la Direcció General de Prevenció d'Incendis forestals assumeix les funcions en matèria de direcció i gestió de les polítiques de prevenció d'incendis forestals de les forests o terrenys forestals de la Comunitat Valenciana.  
Mitjançant Resolució de 12 de maig de 2017, de la directora general de Prevenció d'Incendis Forestals, sobre modificació del període de cremes, es va establir una restricció del període de cremes en el qual no es podien autoritzar cremes agrícoles entre l'1 i el 16 d'octubre, ambdós inclosos, exceptuant només aquelles accions o activitats contemplades en plans locals de cremes amb regulació especial per al període comprès entre l'1 de juliol i el 30 de setembre.  
D'acord amb tot l'anteriorment expressat i vista l'absència acumulada de precipitacions, acompanyada d'elevades temperatures de les últimes setmanes, i que no es preveuen canvis per als pròxims dies, és pel que s'estima que les condicions de perill d'incendis no han remès prou i que, amb vista a aconseguir una més eficaç prevenció dels incendis forestals en les muntanyes o terrenys forestals de la Comunitat Valenciana, es considera convenient ampliar el període de restricció de cremes establit en la Resolució de 12 de maig de 2017 esmentada.  
  
En conseqüència, de conformitat amb el que disposa l'article 146.2 del Reglament de la Llei 3/1993, de 9 de desembre, forestal de la Comunitat Valenciana, aprovat pel Decret 98/1995, de 16 de maig, del Govern Valencià, resolc:  
  
Primer. Modificació del període de cremes  
Ampliar el període en què no es podrà autoritzar, en els terrenys forestals, en els contigus o amb una proximitat menor de 500 metres d'aquells, la crema de marges de cultiu o de restes agrícoles o forestals, així com la crema de canyars, canyissars o matolls, que s'amplia des del 16 d'octubre fins al 29 d'octubre de 2017, ambdós inclosos.  
  
Segon. Restricció d'accions o activitats recollides en els plans locals de cremes i autoritzacions  
Deixar en suspens, entre el 16 d'octubre i el 29 d'octubre de 2017, ambdós inclosos, totes les accions o activitats recollides en els plans locals de cremes o en autoritzacions nominatives que contradiguen el que estableix aquesta resolució, excepte aquelles previstes en els plans locals de crema amb regulació especial per al període comprés entre l'1 de juliol i el 30 de setembre, que es podran realitzar en el període de restricció indicat del mes d'octubre, sempre que s'ajusten als requisits establits per a l'esmentada regulació especial.  
  
  
Tercer. Autoritzacions extraordinàries  
Amb caràcter extraordinari, i únicament per raons fitosanitàries, d'investigació o altres motius d'urgència correctament justificats que no en permeten l'ajornament, es podran autoritzar cremes durant el període indicat, sempre que hi haja una resolució en eixe sentit de la direcció general competent en prevenció d'incendis forestals.  
  
Contra aquesta resolució, que esgota la via administrativa, les persones interessades podran interposar un recurs contenciós administratiu en el termini de dos mesos comptador des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot açò sense perjudici de la interposició del recurs potestatiu de reposició, davant d'aquest mateix òrgan, en el termini d'un mes, computat en els termes ja esmentats, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. En tot cas, no podrà simultanejar-se la interposició del recurs de reposició amb el contenciós administratiu.  
  
València, 11 d'octubre de 2017.- La directora general de Prevenció d'Incendis Forestals: Delia Álvarez Alonso.